ДО

МИНИСТЕРСКИЯТ СЪВЕТ

НА РЕПУБЛИКА БЪЛГАРИЯ

ДОКЛАД
от

ПЕТКО НИКОЛОВ - МИНИСТЪР НА ИКОНОМИКАТА 
И ИНДУСТРИЯТА НА РЕПУБЛИКА БЪЛГАРИЯ
Относно: Проект на Постановление на Министерския съвет за изменение и допълнение на нормативни актове на Министерския съвет
УВАЖАЕМИ ГОСПОДИН МИНИСТЪР-ПРЕДСЕДАТЕЛ,

УВАЖАЕМИ ГОСПОДА ЗАМЕСТНИК МИНИСТЪР-ПРЕДСЕДАТЕЛИ,


УВАЖАЕМИ ГОСПОЖИ И ГОСПОДА МИНИСТРИ,

На основание чл. 31, ал. 2 от Устройствения правилник на Министерския съвет и на неговата администрация внасям за разглеждане от Министерския съвет проект на Постановление за изменение и допълнение на изменение и допълнение на нормативни актове на Министерския съвет.

С проекта на Постановление се предлагат вътрешно компенсирани промени в рамките на числеността на персонала в Министерството на икономиката и индустрията, Държавната агенция за метрологичен и технически надзор и Българския институт по метрология с цел осигуряване на допълнителна численост за администрацията на Комисията за защита на потребителите и на администрацията на Комисията по стоковите борси и тържищата. Промяната е в съответствие с § 16, ал. 2 от Преходни и заключителни разпоредби към Закона за изменение и допълнение на Закона за администрацията (ДВ, бр. 15 от 2012 г.; изм. и доп., бр. 96 от 2015 г., доп. и доп., бр. 57 и 98 от 2016 г.; изм., бр. 85 от 2017 г.; доп., бр. 80 от 2018 г., доп., бр. 88 от 2023 г.; доп., бр. 33 от 2024 г.) и не предвижда общо увеличение на числеността на системата на икономиката и индустрията.


Числеността на Министерството на икономиката и индустрията (МИИ) се намалява с две щ.бр. за сметка на числеността на дирекция „Финанси и управление на собствеността“. Числеността на министерството след извършване на промяната ще бъде от 397 щ.бр.
Числеността на Българския институт по метрология (БИМ)се намалява с 1 щ.бр. за сметка на числеността на Главна дирекция „Национален център по метрология“. Или общата численост на БИМ ще е 285 щ.бр.
Числеността на Държавната агенция за метрологичен и технически надзор (ДАМТН) се намалява с 1 щ.бр. за сметка на числеността на Главна дирекция „Контрол на качеството на горива за битово отопление“. Или общата численост на ДАМТН ще е 462 щ.бр.
Съответно общата численост на администрацията Държавната агенция за стоковите борси и тържищата (ДКСБТ) се увеличава с 2 щ.бр. за дирекция „Надзорни дейности и анализи“ и става общо 31 щ.бр.

Съответно общата численост на администрацията на Комисията за защита на потребителите (КЗП) се увеличава с 2 щ.бр. за главна дирекция „Контрол на пазара“ и регионални дирекции или става общо 182 щ.бр.
Промяната по отношение числеността на бюджетните организации, ръководителите на които са второстепенни разпоредители с бюджет по бюджета на Министерството на икономиката и индустрията следва да се отрази и в Постановление № 20 на МС от 25.02.2022 г. за приемане на устройствени правилници на Министерството на икономиката и индустрията и на Министерството на иновациите и растежа в чл. 3, ал. 2, т. 3, т. 5, т. 6 и т. 8.
През изминалите десет години чрез нормативни промени са разширявани правомощията на Комисията за защита на потребителите и на Държавната комисия по стоковите борси и тържищата без да е осигурявана съответната численост и финансиране. Министерството се е опитвало многократно да осигури нарастване на численост на персонала и на възнагражденията в системата на икономиката и индустрията, но безрезултатно. 

Нарастването на числеността на персонала в двете комисии е заложено в звена от специализираната администрация с цел осигуряване на възможност за наемане на служители именно в звена имащи отношение към основния им предмет на дейност осигуряващ надзор и контрол на пазара на стоки и услуги и на борсите и тържищата.
Комисията за защита на потребителите осъществява своите правомощия като колегиален и постоянно действащ орган. Тя приема годишна план-програма и периодични планове за извършване на контролна дейност, осъществява контрол върху нелоялните търговски практики, предявява искове за колективна защита на потребителите, изготвя насоки и препоръки във връзка с конкретни неравноправни клаузи в договорите и осъществява контрол за безопасност на стоките и услугите в съответствие с изискванията на Закона за защита на потребителите.
Държавната комисия за стоковите борси и тържищата е държавен орган към Министерския съвет за регулиране и контрол върху създаването и дейността на стоковите борси, стоковите тържища и пазарите на производителите. Комисията контролира стоковите борси и техните членове, стоковите тържища, пазарите на производителите и самостоятелните обекти по чл. 3в от Закона за стоковите борси и тържищата (ЗСБТ) за законосъобразното осъществяване на дейността им, издава и отнема лицензите, предвидени в ЗСБТ, регистрира стоковите тържища, пазарите на производителите и вписва обектите по чл. 3в, след получаване на уведомлението при условията и по реда, предвидени в ЗСБТ, налага принудителните административни мерки, предвидени в закона, сезира компетентните държавни органи за предприемане на действия извън нейната компетентност, дава задължителни предписания във връзка с прилагането на закона, като решава и други въпроси от нейната компетентност.
С проекта на Постановление допълнително се прецизират и функции на администрацията на министъра на икономиката и индустрията чиято необходимост е установена след влизането в сила на Постановление № 192 на МС от 05.06.2024 г. за изменение и допълнение на Устройствения правилник на Министерството на икономиката и индустрията, приет с Постановление № 20 на Министерския съвет от 2022 г. (обн., ДВ, бр. 17 от 2022 г., изм., бр. 53 от 2022 г.) по отношение на дирекция „Външноикономическа политика и международно сътрудничество" и Дирекция „Администриране и контрол на икономически дейности".
Политиката в областта на производството, представянето и продажбата на тютюневите и свързаните с тях изделия e тясно свързана с общата търговска политика на Европейския съюз, в т. ч. и по отношение на националния пазар. 

Съгласно сега действащия Устройствен правилник на Министерството на икономиката и индустрията, дирекция „Външноикономическа политика и международно сътрудничество“ участва в процеса на изработване, приемане и прилагане на общата търговска политика на ЕС. Също така, дирекцията разработва предложения и участва в провеждането на търговската политика по отношение на националния пазар.

Предвид горното, с проекта на постановление се предвижда дирекция „Външноикономическа политика и международно сътрудничество“ да подпомага министъра при разработването и провеждането на държавната политика в областта на производството и търговията с тютюневите и свързаните с тях изделия.
Чрез Заключителните разпоредби към Постановление № 63 на МС от 26.04.2022 г. за приемане на Устройствен правилник на Министерството на туризма (ДВ, бр. 34 от 03.05.2022 г., в сила от 03.05.2022 г.) е извършено изменение на ПМС № 20 от 2022 г. с последната редакция от 3 май 2022 г. Като числеността на ДАМТН е намалена на 463 щ.бр. (от 468 щ.бр.) В тази връзка е изменено и приложението към чл. 5, ал. 8 и чл. 11, ал. 3 от УП на ДАМТН, но не е променено числото в чл. 5, ал. 2, като същото е останало „468“, вместо „463“.

С настоящия проект на ПМС това несъответствие е коригирано.
Промяната в числеността на ДАМТН и БИМ е предварително писмо съгласувана с техните председатели, като е получено тяхното съгласие и изпълнено предложението им за сметка на кое структурно звено да бъде намалението в числеността.
Съгласно разпоредбата на чл. 26, ал. 3 и 4 от Закона за нормативните актове проектът на Постановление, доклада и частичната предварителна оценка на въздействието са публикувани на интернет страницата на Министерството на икономиката и индустрията и на Портала за обществени консултации на Министерския съвет за срок от 30 дни.

С проекта на Постановление не се въвеждат норми на европейското право, поради което не е приложена справка за съответствието му с него.

Необходимите разходи за увеличаване на числеността на персонала на КЗП с 2 щатни бройки и ДКСБТ с 2 щатни бройки, считано от 1 октомври 2024г., общо в размер на 38 550 лв. (за показател персонал 33 516 лв. и издръжка 5 034 лв.), ще бъдат разпределени по равно за всяка комисия и ще за сметка на намалението на разходите за персонал и издръжка на съответните щатни бройки от ЦУ на МИИ, ДАМТН и БИМ. 

Изпълнението на проекта на Постановление ще бъде в рамките на общата численост на персонала и утвърдения бюджет на Министерство на икономиката и индустрията за съответната година и средносрочен  бюджетен период.
За приемането на проекта на Постановление на Министерския съвет не са необходими допълнителни разходи/трансфери и други плащания по бюджета на Министерството на икономиката и индустрията, поради което към него е приложена финансова обосновка, съгласно приложение № 2.2 към чл. 35, ал. 1, т. 4, буква „б“ от Устройствения правилник на Министерския съвет и на неговата администрация.
Проектът на акт е съгласуван в съответствие с чл. 32 от Устройствения правилник на Министерския съвет и на неговата администрация, като получените становища са отразени съгласно приложената справка.
УВАЖАЕМИ ГОСПОДИН МИНИСТЪР-ПРЕДСЕДАТЕЛ,

УВАЖАЕМИ ГОСПОДА ЗАМЕСТНИК МИНИСТЪР-ПРЕДСЕДАТЕЛИ,

УВАЖАЕМИ ГОСПОЖИ И ГОСПОДА МИНИСТРИ,
С оглед гореизложеното и на основание чл. 8, ал. 2 от Устройствения правилник на Министерския съвет и на неговата администрация, предлагам Министерският съвет да разгледа и приеме приложения проект на Постановление на Министерския съвет за изменение и допълнение на нормативни актове на Министерския съвет.

С уважение,
Д-Р ПЕТКО НИКОЛОВ
Министър на икономиката и индустрията

